Om ikke dagligt, så ugentligt giver nordjyske retssager alvorlige påmindelser om, at der er grund til at se sig for og være kritisk, når man handler på nettet. Denne uge er ingen undtagelse, for såvel i Retten i Hjørring som i Retten i Aalborg står to nordjyder tiltalt for at have snydt og bedraget i stor stil i handler på nettet. Mandag og tirsdag skal en 32-årig kvinde fra det nordlige Vendsyssel efter planen møde i Retten i Hjørring. Her er hun tiltalt for i 23 tilfælde at have lokket godtroende købere til at sende i alt mere end 70.000 kroner – uden at køberne nogensinde fik noget for pengene. En lang række af de mere indbringende tilfælde handler om, at kvinden ifølge politiet satte en iPhone 11 til salg til flere tusind kroner, hvilket skæppede godt i kassen, fordi flere slog til og købte telefonen, som de dog aldrig fik. Kvinden kastede sig ifølge anklageskriftet også ud i tøjsalg, mens hun i andre tilfælde "solgte” kostbare mønter. I januar sidste år fik hun således en køber til at sende sig over 7.000 kroner for tre danske guldmønter, men ligesom i de mange andre tilfælde var - det desværre for køberen - en rigtig dårlig handel. Ung mand afsløret og betalte tilbage Tirsdag skal en 19-årig mand fra Aalborg møde i retten i hjembyen i en bedragerisag. Ifølge sagens oplysninger er han tilsyneladende parat til at lægge kortene på bordet og erkende alle forhold. Der er nemlig lagt op til, at sagen kan køre som en tilståelsessag. For hans vedkommende er karrieren som handelsmand uden varer dog ikke hele tiden gået lige let. Det fremgår nemlig af sagens oplysninger, at den unge mand i nogle tilfælde tilsyneladende er blevet konfronteret af køberne med, at de ikke havde modtaget den købte vare, og det har i nogle tilfælde også fået den 19-årige til at tilbageføre pengene til køberne. Ifølge anklageskriftet er det dog i en række tilfælde lykkedes den 19-årige at snyde intetanende købere online for omkring 9.000 kroner. Det er sket ved, at han har sat grafikkort til computere, træningspulver, Kaj Bojesen-træfigurer og Apple Airpods til salg. Køberne sendte penge som aftalt, men fik aldrig noget – udover en lang næse.

Opsummering:
Online-bedrageri griber om sig i Nordjylland. I denne uge står to personer sigtet for at have franarret godtroende købere for omkring 80.000 kroner ved at "sælge" dem varer, de aldrig modtog.